Folketing
2000-10-25

Det glæder mig, at Venstres ordfører på trods af, at Venstre principielt går ind for en fjernelse af lukkeloven, godt kan se med bekymring på en lang række mindre butikker, specielt i landområderne. Så er mit spørgsmål til hr. Svend Erik Hovmand: Er det ikke tankevækkende, at stort set de eneste af alle de høringssvar, vi har fået ind, som aktivt - ud over Venstre - arbejder for en liberalisering og en fjernelse af lukkeloven, er de store dagligvarekædeforretninger, organisationen bag de store kædeforretninger? Er det ikke tankevækkende, at de organisationer, som repræsenterer de små købmænd, landbutikkerne, forbrugerne, alle, som også er i Venstres kerneområder, anbefaler at lave en stramning af lukkeloven? Det er Venstres ordfører og de store supermarkedskæder, der vil gå den modsatte vej, er det ikke lidt tankevækkende?